Diari Oficial de la Generalitat Valenciana


Sumari del DOGV 5123, del 27-10-2005 (2005/11560)

RESOLUCIÓ de 10 d'octubre de 2005, de la Conselleria de Territori i Habitatge, sobre la declaració d'àrea de rehabilitació del centre històric del Toro (Castelló).
-------------------------------------------------------------------------------------------------------------------------------------------------------------------

### Dades del document

Número de DOGV
:   5123

Data del DOGV
:   27-10-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/11379


Data del document
:   10-10-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Toro, El
    * pla d'urbanisme
    * protecció del patrimoni
    * patrimoni arquitectònic
    * renovació urbana

RESOLUCIÓ de 10 d'octubre de 2005, de la Conselleria de Territori i Habitatge, sobre la declaració d'àrea de rehabilitació del centre històric del Toro (Castelló). [2005/X11763]  
Antecedents de fet  
Primer. El 15 de març de 2005, entra en el Registre de la Direcció Territorial de Castelló de la Conselleria de Territori i Habitatge (entrada núm. 5367) l'escrit i diversa documentació complementària de l'Ajuntament del Toro per a la sol·licitud de la declaració d'àrea de rehabilitació del centre històric de la localitat. Aquesta documentació va ser aprovada pel ple en sessió celebrada el 4 de març de 2005. La direcció territorial remet a aquesta direcció general aquesta documentació per mitjà de comunicat intern de data 16 de març de 2005.  
Segon. El centre històric del Toro no té antecedents com a àrea de rehabilitació. La delimitació proposada coincidix amb el nucli històric tradicional i la seua zona d'influència. L'àrea gira entorn de la plaça de l'església, on s'hi concentra tota la població de dret de la localitat, entorn dels 292 habitants.  
Es tracta de sòl urbà consolidat de traçat medieval, amb carrers llargs i estrets que seguixen les corbes de nivell i altres perpendiculars a aquestes, de major pendent, a vegades escalonades i més curtes.  
Les parcel·les estan edificades en la seua totalitat. L'edificació existent a l'àrea respon majoritàriament a la tipologia tradicional d'habitatge entre mitgeres, de planta baixa i dues altures, amb murs de maçoneria en les seues façanes i mitgeres en la seua majoria directament emblanquinats sense esquerdejar, forjats de bigues i biguetes de fusta sense treballar i el revoltó i la coberta d'un o dos aiguavessos, de teula àrab, amb ràfecs resolts amb dos o tres filades de rajola massissa, amb poc de vol i sense canaló de recollida d'aigües.   
Els buits de les façanes solen ser allindats i verticals, amb fusteries de fusta i manyeria als balcons de forja.   
El centre històric conté elements d'interés arquitectònic i ambiental com l'Ajuntament que data del 1572, el castell del Toro situat a la part superior del nucli urbà, al paratge El Cerrito, l'ermita de Sant Roc, ubicada al peu de la carretera que es dirigix a Peña Salada, que posseïx un absis del segle XIV i la construcció del qual va ser engrandida el 1603, la font del Járiz situada a la plaça, l'església parroquial de la Mare de Déu dels Àngels construïda en el primer terç del segle XVII i l'església romànica de Santa Maria construïda el 1258.  
Tercer. L'àrea proposada coincidix amb el nucli històric tradicional, amb una població de 292 habitants, la totalitat dels de dret.  
Quart. Per a promoure la rehabilitació i la regeneració del centre històric l'Ajuntament del Toro té previst adoptar com a mesures específiques per a incentivar i ordenar la rehabilitació en l'àmbit de l'àrea proposada la següent:  
Bonificació del 50% en l'impost sobre construccions, instal·lacions i obres en les actuacions de rehabilitació que es realitzen dins de l'àrea.  
Bonificació del 50% de la quota tributària de la taxa per l'atorgament de llicència d'edificació com en la d'ocupació.  
Cinqué. El municipi compta actualment amb Projecte de delimitació de sòl urbà, dedicat al nucli urbà residencial en la seua major part, el qual regula usos, superfície ocupable, altures, rasants i condicions estètiques.  
El Pla general del Toro es troba en aquest moment en fase d'aprovació provisional. Amb la seua aprovació definitiva l'Ajuntament disposarà d'un instrument que establisca les directrius necessàries per a escometre actuacions de rehabilitació necessàries dins de l'àrea proposada fent referència expressa a tipologies, usos permesos, edificabilitat, altures, alineacions, patis, vols, edificis i espais que s'han de protegir com també a tractament de façanes i cobertes.  
Sisé. El 8 d'abril de 2005 s'emet un informe del Servei Territorial d'Habitatge i Projectes Urbans, en el qual s'informa que la delimitació de l'àrea proposada es considera homogènia i coherent, i és conforme i adequada per a la declaració d'àrea de rehabilitació a centre històric segons el que establix l'article 59 del Decret 92/2002, de 30 de maig, i en l'article 40 de l'Ordre de 15 de novembre de 2002, sobre el desenvolupament i la tramitació de les mesures de finançament d'actuacions protegides en matèria d'habitatge i sòl per al període 2002-2005.  
Seté. El 5 d'octubre de 2005, s'emet un informe de l'Àrea d'Habitatge i Projectes Urbans en què es conclou «que es reunixen els requisits especificats en el Decret 92/2002 per a declarar àrea de rehabilitació».  
Huité. El 5 d'octubre de 2005, el director general d'Habitatge i Projectes Urbans proposa la Resolució sobre la Declaració d'àrea de rehabilitació del centre històric del Toro.  
Fonaments de dret  
Primer. Conforme al que establix l'article 59.3 del Decret 92/2002 de 30 de maig, del Govern Valencià sobre actuacions protegides en matèria d'habitatge i sòl per al període 2002/2005 se consideren criteris preferents per a la declaració d'àrees de rehabilitació a centres històrics:   
a) Que la zona posseïsca interés històric, urbanístic, arquitectònic i ambiental, o que estiga declarada o incoada com a bé d'interés cultural amb la classificació de conjunt històric.  
b) Que es tracte dels cascos antics de municipis o nuclis de població de menys de 2000 habitants.  
Segon. Segons el parer d'aquesta Conselleria, ambdós circumstàncies es complixen ja que, a més de disposar d'interés històric, urbanístic, arquitectònic i ambiental, antecedent de fet primer, es tracta d'un municipi de menys de 2000 habitants, antecedent de fet tercer.  
Tercer. En l'article 59.5 del Decret 92/2002 s'indica que la declaració d'àrees de rehabilitació a centres històrics es realitzarà mitjançant una resolució del conseller d'Obres Públiques, Urbanisme i Transports.   
Quart. En els articles 39 i 40 de l'Ordre de 15 de novembre de 2002 del conseller d'Obres Públiques, Urbanisme i Transports sobre el desenvolupament i la tramitació de les mesures de finançament d'actuacions protegides en matèria d'habitatge i sòl per al període 2002-2005 es regula la documentació necessària per a declarar àrea de rehabilitació i es considera la presentada per l'ajuntament adequada a aquesta.  
Cinqué. Per mitjà del Decret 131/2004, de 27 d'agost, del Consell de la Generalitat, es van determinar el nombre i la nominació de les conselleries en què s'organitza l'administració de la Generalitat.   
En el Decret 8/2004, de 3 de setembre, del president de la Generalitat es van assignar les competències en matèria d'habitatge a la nova Conselleria de Territori i Habitatge.  
En el Decret 133/2004, de 3 de setembre, del Consell de la Generalitat, pel qual s'establix l'estructura orgànica de la Presidència i de les conselleries de l'administració de la Generalitat, s'establix que les funcions en matèria de plans d'habitatge, rehabilitació, accions concertades relatives a habitatge i règim jurídic seran exercides per la Direcció General d'Habitatge i Projectes Urbans, que pertany a la Conselleria de Territori i Habitatge.  
Després d'examinar la Llei 30/1992, de 26 de novembre, de règim jurídic de les administracions públiques i del procediment administratiu comú, el Decret 92/2002, de 30 de maig, del Govern Valencià sobre mesures de finançament d'actuacions protegides en matèria d'habitatge i sòl del període 2002-2005, l'informe tècnic de l'Àrea d'Habitatge i Projectes Urbans com també la resta de legislació de general i de pertinent aplicació, resolc:  
Primer. Declarar àrea de rehabilitació el centre històric del Toro, la delimitació del qual es fixa en el plànol adjunt i és coincident amb la proposta municipal. Aquesta ha de quedar inserida en uns cartells indicatius segons el Manual d'identitat visual corporativa que ha de col·locar l'Ajuntament segons les instruccions d'aquesta Conselleria.   
Segon. Considerar d'aplicació les ajudes establides per l'article 59 del Decret 92/2002, de 30 de maig, del Govern Valencià per a les actuacions protegides que s'efectuen en aquest àmbit.  
Contra la present Resolució que posa fi a la via administrativa, es pot interposar recurs contenciós administratiu, davant del Jutjat contenciós administratiu de València, en el termini de dos mesos comptadors des de l'endemà a la notificació d'aquesta, segons els arts. 8.3 i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
Tot això, sense perjudici que puga exercir qualsevol altre recurs que estime oportú.  
València, 10 d'octubre de 2005.. El conseller: Rafael Blasco Castany.